C 15/40
ET
Euroopa Liidu Teataja
12.1.2022
Kolmapäev, 19. mai 2021
54. rõhutab, et TI tehnoloogia head tavad kultuuripärandi kaitsmiseks ja sellele juurdepääsuks, eelkõige puuetega inimeste jaoks, tuleks kindlaks määrata ja neid tuleks jagada kultuurivõrgustike vahel kogu liidus, ergutades samal ajal teadusuuringuid TI mitmesuguste kasutusviiside vallas, et edendada kultuuripärandi väärtust, kättesaadavust ja säilitamist; kutsub komisjoni ja liikmesriike üles edendama võimalusi, mida tehisintellekti kasutamine pakub kultuuri- ja loomesektorites ning -tööstuses; 55. rõhutab, et TI tehnoloogiat on võimalik kasutada ka ebaseadusliku kultuuriväärtustega kauplemise ja kultuuriväärtuste hävitamise jälgimiseks, toetades samas andmete kogumist nii füüsilise kui ka vaimse kultuuripärandi taastamiseks ja rekonstrueerimiseks; märgib eelkõige, et TI arendamine, kasutuselevõtt ja kasutamine tolli taustauuringutes võib toetada pingutusi ebaseadusliku kultuuripärandiga kauplemise takistamisel, eelkõige täiendada süsteeme, mis võimaldavad tollil suunata oma jõupingutused ja ressursid suurimat riski kujutavatele elementidele; 56. märgib, et teadussektoril võib tehisintellektist kasu olla, näiteks tänu prognoosiva analüütika võimalikule rollile andmeanalüüsi peenhäälestamisel, näiteks kultuuriväärtuste omandamise ja liikumise valdkonnas; rõhutab, et liit peab suurendama investeeringuid ning edendama tööstuse ja akadeemiliste ringkondade partnerluste loomist, et tõhustada Euroopa Liidu tasandil tehtava teadustöö tipptaset; 57. tuletab meelde, et TI võib olla revolutsiooniline vahend kultuuriturismi edendamiseks, ja rõhutab selle märkimisväärset potentsiaali turismivoogude prognoosimisel, mis võib aidata ülemäärase turismi käes vaevlevaid linnu;
Kultuuri- ja loomesektorid ning -tööstus 58. peab kahetsusväärseks asjaolu, et kultuur ei kuulu liidu tasandil tehisintellekti puudutavates poliitikavariantides ja -soovitustes, eelkõige komisjoni 19. veebruari 2020. aasta tehisintellekti käsitlevas valges raamatus esitatud prioriteetide hulka; nõuab nende soovituste muutmist, et kultuurist saaks TI poliitika prioriteet liidu tasandil; kutsub komisjoni ja liikmesriike üles käsitlema TI tehnoloogia arendamise, kasutuselevõtu ja kasutamise võimalikku mõju kultuuri- ja loomesektoritele ning -tööstusele ning kasutama maksimaalselt ära ELi taasterahastut „NextGenerationEU“, et need sektorid digitaliseerida, reageerimaks uutele tarbimisvormidele 21. sajandil; 59. rõhutab, et TI on nüüdseks jõudnud kultuuri- ja loomesektorite ning -tööstuseni, mille näiteks on tekstide, videote ja muusikateoste automaatne tootmine; rõhutab, et loomeinimestel ja kultuuritöötajatel peavad olema TI ja muu digitehnoloogia kasutamiseks vajalikud digioskused ja -koolitus; kutsub komisjoni ja liikmesriike üles edendama võimalusi, mida pakub TI kasutamine kultuuri- ja loomesektorites ning tööstuses, tehes teaduse ja teadusuuringute eelarvest kättesaadavaks rohkem rahalisi vahendeid, ning looma digitaalse loovuse keskusi, kus loomeinimesed ja kultuuritöötajad arendavad TI rakendusi, õpivad neid ja muud tehnoloogiat kasutama ja katsetavad neid; 60. tunnistab, et TI tehnoloogial on potentsiaal suurendada kultuuri- ja loomesektorites ning -tööstuses töökohtade arvu, mida hõlbustab parem juurdepääs sellele tehnoloogiale; toonitab seetõttu, kui oluline on suurendada kultuuri- ja loomesektorites ning -tööstuses digikirjaoskust, et muuta see tehnoloogia nende sektorite jaoks kaasavamaks, kasutatavamaks, õppimiskõlblikumaks ja interaktiivsemaks; 61. rõhutab, et tehisintellekti ning kultuuri- ja loomesektori ning -tööstuse vaheline koostoime on keerukas ja nõuab põhjalikku hindamist; väljendab heameelt komisjoni 2020. aasta novembri aruande üle, mille pealkiri on „Trends and Developments in Artificial Intelligence – Challenges to the IPRS Framework“ (Tehisintellekti suundumused ja areng – intellektuaalomandi õigusi käsitleva raamistikuga seotud probleemid) ning uuringu „Study on copyright and new technologies: copyright data management and Artificial Intelligence“ („Autoriõigus ja uus tehnoloogia: autoriõiguse andmete haldamine ja tehisintellekt“) üle; toonitab, kui oluline on täpsustada, millised tingimused kehtivad autoriõigusega kaitstud sisu kasutamisel andmesisenditena (pildid, muusika, filmid, andmebaasid jne) ning kultuuri- ja audiovisuaalväl­ jundite tootmisel, sõltumata sellest, kas need luuakse TI abil inimeste poolt või autonoomselt tehisintellektitehnoloogia poolt; palub komisjonil uurida TI mõju Euroopa loomemajandusele; kordab Euroopa andmete olulisust ning tunneb heameelt komisjoni sellealaste avalduste üle ning tehisintellekti ja seonduva tehnoloogia päevakorras kõrgele kohale seadmise üle; 62. rõhutab vajadust luua liidu tasandil ühtne visioon TI tehnoloogia kasutamisest kultuuri- ja loomesektorites ning -tööstuses; kutsub liikmesriike üles keskenduma oma tehisintellekti käsitlevates riiklikes strateegiates rohkem kultuurile, tagamaks, et kultuuri- ja loomesektorid ning -tööstus käivad innovatsiooniga sammu, ning et tagada liidu tasandil kultuurilise mitmekesisuse kaitsmine ja edendamine uues digitaalses kontekstis;